ÚSVIT (politická strana)

ÚSVIT je krajne ľavicová, komunistická mimoparlamentná politická strana pôsobiaca na Slovensku od roku 2005. Založil ju bývalý člen Komunistickej strany Slovenska, vtedajší poslanec Národnej rady Slovenskej republiky Ivan Hopta. Na Ministerstve vnútra Slovenskej republiky bola zaregistrovaná 25. mája 2005.

Volebné výsledky 
 Voľby do orgánov samosprávnych krajov na Slovensku v roku 2005 – strana ÚSVIT sa zúčastnila týchto volieb, no za poslanca zastupiteľstva samosprávneho kraja nebol zvolený ani jeden jej kandidát. Predseda strany Ivan Hopta kandidoval za predsedu Prešovského samosprávneho kraja. Z ôsmich kandidátov sa umiestnil na šiestom mieste so ziskom 3,66 % platných volebných hlasov.
Voľby do Národnej rady Slovenskej republiky v roku 2006 – členovia ÚSVITU kandidovali na kandidátke Združenia robotníkov Slovenska, ktoré sa do parlamentu nedostalo.
Voľby do orgánov samosprávnych krajov na Slovensku v roku 2009 – do Zastupiteľstva Prešovského samosprávneho kraja sa dostal predseda strany Ivan Hopta. Poslanec Hopta je podpredsedom Komisie školstva, mládeže, telesnej výchovy a športu.
 Voľby do orgánov samosprávnych krajov na Slovensku v roku 2013 - Predseda strany Ivan Hopta bol zvolený za poslanca krajského zastupiteľstva v Prešovskom samosprávnom kraji, pričom získal 3 158 hlasov.
Voľby do orgánov samosprávy obcí na Slovensku v roku 2014 - Predseda strany Ivan Hopta kandidoval za primátora mesta Humenné. Získal 1 864 hlasov (15,83%), zvolený za primátora nebol. Bol však zvolený za poslanca mestského zastupiteľstva s počtom hlasov 1 834.   Zároveň bolo zvolených za obecných poslancov v rôznych obciach ďalších 24 kandidátov za stranu Úsvit.
 Voľby do orgánov samosprávnych krajov na Slovensku v roku 2017 - Predseda strany Ivan Hopta bol zvolený za poslanca krajského zastupiteľstva v Prešovskom samosprávnom kraji. Vo voľbách získal 3 510 hlasov.
Voľby do orgánov samosprávy obcí na Slovensku v roku 2018 – Strana Úsvit získala v obciach na Slovensku celkovo jeden mandát starostu a 22 poslancov. Poslanec zastupiteľstva v Humennom Ivan Hopta získal 2 288 hlasov, čo bol najvyšší počet hlasov spomedzi všetkých kandidátov v meste.

Volebné preferencie 
Agentúry strane ÚSVIT nedávajú takmer žiadne preferencie.

Referencie

Externé odkazy 
 ÚSVIT v registri strán MV SR

Politické strany na Slovensku – funkčné